CELEX: 32020R0858
Language: el
Date: 2020-06-18 00:00:00
Title: Εκτελεστικός κανονισμός (ΕΕ) 2020/858 της Επιτροπής της 18ης Ιουνίου 2020 για την τροποποίηση του εκτελεστικού κανονισμού (ΕΕ) 2018/732 όσον αφορά τη μετάθεση της ημερομηνίας εφαρμογής του (Κείμενο που παρουσιάζει ενδιαφέρον για τον ΕΟΧ)

19.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 195/57
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/858 ΤΗΣ ΕΠΙΤΡΟΠΗΣ
         της 18ης Ιουνίου 2020
         για την τροποποίηση του εκτελεστικού κανονισμού (ΕΕ) 2018/732 όσον αφορά τη μετάθεση της ημερομηνίας εφαρμογής του
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (1), και ιδίως το άρθρο 7 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με τον εκτελεστικό κανονισμό (ΕΕ) 2018/732 της Επιτροπής (2), η ανάρτηση της σύγκρισης των τιμών των καυσίμων στα πρατήρια καυσίμων θα πρέπει να βασίζεται σε δείγματα επιβατικών αυτοκινήτων που είναι συγκρίσιμα, τουλάχιστον ως προς το βάρος και την ισχύ τους. Τα κράτη μέλη έχουν τη δυνατότητα να αξιοποιούν τις δυνατότητες που προσφέρει η ψηφιοποίηση, όπως τα διαδικτυακά εργαλεία, για να παρέχουν πληροφορίες σχετικά με τα μοντέλα οχημάτων που κυκλοφορούν στην αγορά, και να προσθέτουν και άλλες πληροφορίες. Επομένως, η ανάρτηση συνδέσμου προς δικτυακό τόπο με πιο πλήρεις ή πρόσθετες πληροφορίες μπορεί να χρησιμοποιείται ως συμπληρωματικό μέσο σε σχέση με την ανάρτηση της σύγκρισης της τιμής των καυσίμων ανά μονάδα στα πρατήρια καυσίμων. Δεν θα πρέπει να αντικαθιστά την ανάρτηση στο πρατήριο καυσίμων.
                  
               
                     (2)
                  
                  
                     Τα κράτη μέλη θα πρέπει να προσδιορίζουν ποιοι σταθμοί ανεφοδιασμού θα πρέπει να αναρτούν τα αποτελέσματα της σύγκρισης της τιμής των εναλλακτικών καυσίμων ανά μονάδα, σύμφωνα με την κοινή μεθοδολογία που καθορίζεται στο παράρτημα I του εκτελεστικού κανονισμού (ΕΕ) 2018/732. Η ανάρτηση των πληροφοριών θα πρέπει να γίνεται με τρόπο που να διασφαλίζει επαρκή πληροφόρηση των καταναλωτών, όπως αφίσες, πίνακες ή οθόνες. Για την εγκατάστασή τους απαιτούνται ειδικά έργα στα πρατήρια καυσίμων. Οι λύσεις δεν θα πρέπει να επιβαρύνουν τις μικρές και μεσαίες επιχειρήσεις.
                  
               
                     (3)
                  
                  
                     Η Ένωση έθεσε σε εφαρμογή μια Δράση Στήριξης του Προγράμματος (Programme Support Action – PSA) στο πλαίσιο του μηχανισμού «Συνδέοντας την Ευρώπη», για να συνδράμει τα κράτη μέλη στην εφαρμογή του άρθρου 7 παράγραφος 3 της οδηγίας 2014/94/ΕΕ, συμπεριλαμβανομένων συστάσεων για εναρμονισμένη εγκατάσταση των μέσων απεικόνισης πληροφοριών. Οι συστάσεις αυτές δεν είναι ακόμη διαθέσιμες, καθώς χρειάστηκε να αναβληθεί η εφαρμογή των απαιτούμενων δοκιμών διά ζώσης, επειδή η πρόσβαση σε σταθμούς ανεφοδιασμού για τις δοκιμές είναι εξαιρετικά περιορισμένη, από τότε που τέθηκαν σε ισχύ τα μέτρα περιορισμού λόγω της πανδημίας COVID-19. Εν προκειμένω, η Επιτροπή, κατόπιν αιτήματος των κρατών μελών που συμμετέχουν στην PSA, παρέτεινε τη διάρκειά της, μέσω τροποποίησης της σχετικής συμφωνίας επιχορήγησης έως τις 30 Σεπτεμβρίου 2020. Αυτό συνεπάγεται καθυστέρηση στην τελική έκδοση των συστάσεων που θα απευθύνει η PSA προς τα κράτη μέλη, για εναρμονισμένη εφαρμογή του άρθρου 7 παράγραφος 3 της οδηγίας 2014/94/ΕΕ.
                  
               
                     (4)
                  
                  
                     Τα κράτη μέλη στην Επιτροπή Υποδομών Εναλλακτικών Καυσίμων, κατά τη συνεδρίαση της 3ης Απριλίου 2020, επισήμαναν ότι τα μέτρα ανάσχεσης της εξάπλωσης της COVID-19 περιορίζουν τη δυνατότητα πρόσβασης σε σταθμούς ανεφοδιασμού. Κατά συνέπεια, δεν είναι δυνατόν να πραγματοποιηθούν όλες οι αναγκαίες εργασίες για τον εξοπλισμό των σταθμών ανεφοδιασμού με μέσα απεικόνισης, σύμφωνα με τις συστάσεις της PSA. Επιπλέον, για την εγκατάσταση αφισών, πινάκων ή οθονών απαιτείται σωματική εργασία στους σταθμούς ανεφοδιασμού, η οποία θα μπορούσε να συνεπάγεται κινδύνους για την ασφάλεια των πελατών και του προσωπικού εργασίας, λόγω της υποχρέωσης να διατηρείται κοινωνική αποστασιοποίηση. Για τους λόγους αυτούς, τα κράτη μέλη ζήτησαν να μετατεθεί η ημερομηνία εφαρμογής του εκτελεστικού κανονισμού (ΕΕ) 2018/732.
                  
               
                     (5)
                  
                  
                     Οι περιορισμοί αυτοί καθιστούν αδύνατη την εγκατάσταση της αναγκαίας υποδομής, που θα δώσει στα πρατήρια καυσίμων τη δυνατότητα να χρησιμοποιούν τη μεθοδολογία που προβλέπεται στο παράρτημα του εκτελεστικού κανονισμού (ΕΕ) 2018/732 κατά την ημερομηνία εφαρμογής που προβλέπεται στο άρθρο 2. Επιπλέον, τα κράτη μέλη αντιμετωπίζουν επίσης προβλήματα όσον αφορά τη συλλογή των σχετικών δεδομένων. Για τους λόγους αυτούς, η ημερομηνία εφαρμογής του εκτελεστικού κανονισμού (ΕΕ) 2018/732 θα πρέπει να μετατεθεί κατά 6 μήνες, ώστε να μπορέσουν τα κράτη μέλη να αντισταθμίσουν τον αρνητικό αντίκτυπο της καθυστέρησης, που προκλήθηκε από της κρίση της COVID-19, κατά την πρακτική εφαρμογή των μέτρων που προβλέπονται στον εν λόγω κανονισμό.
                  
               
                     (6)
                  
                  
                     Για να υπάρξει άμεση ανακούφιση στην τρέχουσα κρίση της COVID-19 και να δοθεί η δυνατότητα στα κράτη μέλη και σε όλα τα ενδιαφερόμενα μέρη να προσαρμόσουν τον προγραμματισμό τους σύμφωνα με την προτεινόμενη τροποποίηση, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 9 παράγραφος 1 της οδηγίας 2014/94/ΕΕ,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 2 του εκτελεστικού κανονισμού (ΕΕ) 2018/732, το δεύτερο εδάφιο αντικαθίσταται από το ακόλουθο κείμενο:
            
               «Εφαρμόζεται από τις 7 Δεκεμβρίου 2020.».
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 307 της 28.10.2014, σ. 1.
         
            (2)  Εκτελεστικός κανονισμός (ΕΕ) 2018/732 της Επιτροπής, της 17ης Μαΐου 2018, σχετικά με κοινή μεθοδολογία σύγκρισης της τιμής ανά μονάδα των εναλλακτικών καυσίμων σύμφωνα με την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου (ΕΕ L 123 της 18.5.2018, σ. 85).